Aanvallers breek Centurion-pa se skedelAlexander Bezuidenhout. Foto: Facebook Alexander Bezuidenhout (25) sal volgende week in die Steve Biko-hospitaal geopereer word, nadat sy skedel, oogbank en wangbeen tydens die aanval gebreek is. Hy het ook verskeie ander kneusplekke op sy lyf opgedoen. Arno Alberts (26), Alexander se neef, het Donderdag aan Maroela Media gesê dat Alexander tydelik by hom en sy vrou in Rooihuiskraal, Centurion, ingetrek het. “Hy het drie weke terug met ŉ nuwe werk begin nadat hy lank werkloos was. Die werk is net 5 km van ons huis af en hy kon sommer met ŉ fiets werk toe en terug ry,” het Alberts gesê. Hy vertel dat Alexander, die pa van twee jong kinders, verlede Maandag omstreeks 18:30 op pad huis toe skielik ŉ harde hou teen sy gesig gevoel het. “Hy het eers gedink iemand het hom met ŉ bottel uit ŉ verbygaande motor gegooi. Toe hy stilhou en omkyk, het hulle hom weer deur die gesig geslaan.” Drie mans het Alexander met ŉ stok geslaan en hy het van sy fiets afgeval. Hulle het hom oor die versperrings langs die pad getel en die veld in gedra. Daar het hulle hom verder met die stok aangerand, geskop en geslaan. Volgens Alberts het hulle al Alexander se persoonlike items by hom afgevat voordat hulle gevlug het. “Hy het teruggestrompel pad toe waar hy probeer het om een van die verbygaande motors te laat stop, maar almal het net by hom verbygejaag.” Hy het gesê Alexander kon uiteindelik daarin slaag om een van die bestuurders se aandag te trek wat hom opgelaai en huis toe geneem het. “Ek was by die huis toe ek net hoor hoe hy om hulp skree en huil soos hy aangehardloop kom. Toe ek uitgaan, het ek hom gesien aankom met die bloed wat oor sy gesig stroom,” het Alberts gesê. Die twee is die volgende dag polisiestasie toe waar hulle die saak aangemeld het. Hulle het glo eers by die misdaadtoneel omgery waar die stok steeds gelê het en dit saamgevat polisiestasie toe. “Die polisie het reguit vir ons gesê die stok is nutteloos en hulle kan nie daarop vingerafdrukke afneem nie,” het Alberts gesê. Intussen moet Alexander by die huis wag tot die hospitaal hom kan opereer. Kapt. Boginkosi Msimango, polisiewoordvoerder, het die voorval aan Maroela Media bevestig en gesê ŉ saak van roof word ondersoek. Geen verdagtes is nog in verband met die voorval in hegtenis geneem nie.